Heidegger

Martin Heidegger ({hAydegër}, 1889-1976) habiet ghohden ses is perfect exempel ios deutsch philosophia professor, sei eys carriere ne habiet jinkdoun sammel quem id adgumt, id triumph ed id marloubia ios hitlersk Nationalsocialisme. 
In 1927 inkapt eys universitar carriere : is succeddt Husserl (1859-1938) ka xihtor ios philosophia chair ios Freiburger Universitat. Ye id sam yar gnopeiht-se med id publication os Sein und Zeit. In 1933 acceptet is bihe rector ios universitat; siet istife ex tod amt in 1934 yed buncsiet ter un intense lehractivitato tiel 1945. 
Conservus tiel tod tarikhe sieno membercarte ios Nazi partise, is biht banen ex Talim unte penk yars pos Mund Weir Dwo. Is parkwohryet sien carriere bei Freiburger Universitat ex 1950 do 1959. 
 
Heideggers gwit porct un passionant enigma ed buit subject om controverses : kam hat oin im megst philosophs ios XXt secule might adhere id megst politic ignominie id Occident aiwo gegnohsit ? 
==Heidegger ed nazisme==
Quod skeipt id adhesion do id Nazi partise in Heideggers gwit ? Kun Hitler biht cancellar dien 30 Januar 1933, Heidegger lehrneut pon penk yars in id Freiburger Universitat. In Aprile 1933 biht is member ios Nazi Partise ed electo ka rector, amt ex-yod is istifet in Februar 1934, quar munts pre id "Noct iom Longknivs" (30 Juno 1934). Heideggers engagement kwehct yinjier se begrance ad dec munts os administrative collaboration, nu-yibs addeihnt-se plur logsa pro id nov regime : is sigwrsiet serter od, in id confusion quod regnit in 1933, nationalsocialisme sis endervide alya possibilitats quem qua buir vityict. Yed, nun woidam is hat naiwolikwn id partise. Dat leit de uno megil philosoph, qui skeuliet age kemti sieno men, tehrbmos daume quo, in Heideggers philosophia, maght explie id - hatta momentan - adhesion do nazisme. Hois, id Eigentlichkeit ideal es un ses quel trehft id mohrt sien eigenste Möglichkeit, id cult ios Erschlossenheit uns in die Welt geworfen Individu witerom id vulgar menscencommunication, pejorative-ye namto Diktatur des Man, ta quanta themes om Heideggers prest wehrgs udwehkwnent id tyehgven dayir raison pro uno men fascinet ab id aungrund. Ciois, id publication in 2014 iom tuntro inedihn Schwarze Hefte (1931-1914) ab iom philosoph P.Trawny bringht un nov luce uper tod baygh-ye controverten theme. Est tuntos incontestable od buit un heideggersk Antischemisme, esdi tod ne hat id biologic sul i Nazis ei dahr sontern leit proscher sem "romantic" themes - el apatrid Yudi, aun diemen con un vatan. Eti, Heidegger acceptet id stereotype al affairiste ed grehdic Yudi, skeipend tod enderplanisk men is oppont ei meditation de id sense al ses.
==die Kehre==
Dwoter enigma de Heidegger est id ahammiyat ios radical skamb os eys men. Quayque ids publication est dar mweyssui, Heideggers integral wehrg - ne tik ia paruen scripts, sontern-ye iaschi cursa docen in ia Marburger ed Freiburger universitats - est muhim. Est epkiht ab Sein und Zeit (1927) : major yed mweyssui wehrg, Erste Hälfte uns over quos dwoter dwidel sessiet naiwo scriben. Quanto Heidegger hat dughen sekwos id smyehrt id riawdals os Sein und Zeit, yed paradoxal-ye : ne kam un prolongation, sontern anter kam un inversion ios startprospect. Menxu Heideggers preter philosophia kwehct focusen ep el mensc, eys ulterior men est pre quant un Denken des Seins. Kay suaghabe tod skamb, tehrbmos considere id diemen quod uniet, sekwent Heidegger, el mensc ed el Ses.
==El mensc ed el Ses==
Quo enderkweit el mensc, Heidegger sigwrt in Sein und Zeit, est od el hat id sense al Ses : nies wiswa brens, khisses, acts, sulouks hant sense tik ob woidam, hatta tik confus-ye, quo sein maynt. Ne leit ter de un sontersuedos, bayna quanta ghehde bihe tribuet al mensc : id sense al Ses dehlct ja ses obscure-ye presupposen kay suedsa prehpe kam sont, kay elswo mensc prehpt kam el est. Elghi menscis ne "aygwt" in se id sense al Ses : el est bestohmen ad fahame el Ses, hailen, kyuken pro tod faham. Kay kwitres tod bestehmen neudt Heidegger in sien prest wehrgs, kay kyuses el mensc, id deutsch werdo Dasein = "ter-ses" : el mensc est el "ter" al "Ses". Chunke el mensc est bestohmt ad fahame el Ses, al est zaruri recognihes in cada ject, ne tik ids nude, beauteit, qualitats au defects, sontern idschi weidos kam id est : med alya werds, quanto se porct al dehlct ses pro el un Seiendes. In Heideggers werdskaut, id werd Seiendes concernt id largest generalitat : id kyeust quantum est, wawod id biht consideren in sien Ses, ye id luce al Ses. Ia megil philosophias deikent kam id esend se exbehrct ye different weidsa, sekwent ia zamans : mathalan, ka forme iom jects bi Platon (427-347 pre JC) ed Aristoteles (384-322 pre JC), au ka object pro un subject bi Descartes (1596-1650). 
In Sein und Zeit tentet Heidegger knigves ep nies cadadien ed familiar faham ios esend kay sbringhes tetos un elucidation ios sense al Ses - med savant lexis : lites ex un phenomenologia ios Dasein, kam id se manifestet, ayt ka hermeneutique wa interpretation, kay skipes un ontologia. Bet tod project risct accredite id illusion os un central position ios Dasein, ed sines credihes, ghaw-ye, od el mensc est mayster ios exbehrgen ios esend. Est id sabab ma Sein und Zeit est mweyssui. Heidegger tyehgvsiet, in sien ulteriora scripts, eme el menscem ka startpoint.
==Id essence os druve ed id myehrsen al Ses==
Aymos ops ver nies kehnsens : ta sont ver kun obkwehkent kemti sontia, ghawa kun ia ne. Bet tod definition, Heidegger sigwrt, ne nos daht id essence os druve, yani quo possibleiht id. Kay nies project os lites kemti sontia haba sem sense, proe-tehrpt id esend se exbehrgus ad nos. Prever quem cada kehnsen, druve ghi est in sien essence "exbehrgen" ios esend, quo uperwehrt exact-ye, Heidegger nabaht, id werd i Hellens nud kay kyuses id : αλήθεια = "ne-lat-ia". Todge exbehrgen ios esend enstandt el mensc kem el correspondt id : paradoxal-ye, is esend naudht el mensc kay el sint id ses kam id est. Maghend leudher-ye "sines ses" id esend, el menscis maght kathalika ne sines id ses, desguise id ed deforme id : id non-vertat ne est tik id witer os vertat, id bayght ids essence, quod possibleiht id. Eti, non-vertat est prever quem vertat, idghi exbehrgen ios esend involvt un awer orbehrgen, tod quosmed elswo Ses oisleupt ed se myehrseiht. El skeulkend Ses biht preter oispruft ka uno mysteir, hin id mysteir ep sien roigo skeulct do id fals clartat unios mund quer hol kwehct aschikar in se ed per se : tun biht id myehrsen al Ses sampurna. Tod process correspondt quo Heidegger kalt die Geschichte des Seyns.
==Id Historia al Ses==
Id historia al Seses est id leudher succession iom exbehrgens ios esend : ye cada zaman, quantum est iti daht-sib al mensc ye sem luce ed impont ia conditions om druv ed ghaw, sammel quem elswo Ses oiskeulct. Ghehdmos reconstitue id ab ia megil decisions qua nukte id historia os Metaphysique, binisbat id buhsa ios esend. 
Id succession iom zamans ne sehkwt, yeji Heidegger, tod rationalitat qua megil philosophias os historia pancskwnt. Yed, un global sense leudt dayir id myehrsen al Ses, quod biht tadrijan-ye myehrsen ios myehrsen, ed uperleit ex mysteir do fals clartat. Id sensto zaman est tod os Technique : id exbehrgen ios esend sub forme uns alnos hissabim Energiareserve permit id tajhisat os quantum est. Id danger os technique, Heidegger mehldt, ne est tod quod credeihmos, kunkye ignorems id est un zaman ios historia'l Ses. Ne est id danger quod ia technic productions incurreihnt el mensc, sontern id danger quod id frenitis ios enover ios technique incurreiht technique-on, occultend ids bungos om exbehrgen ed nelatia.